**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh zákona, ktorým sa mení a dopĺňa zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov a ktorým sa mení zákon č. 247/2024 Z. z. o príspevkoch poskytovaných z Európskeho poľnohospodárskeho fondu pre rozvoj vidieka a o zmene a doplnení niektorých zákonov (ďalej len „návrh zákona“) na základe Plánu legislatívnych úloh vlády Slovenskej republiky na rok 2025.

Cieľom návrhu zákona je novelizácia ustanovení zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z.  
o príspevku poskytovanom z európskych štrukturálnych a investičných fondov a o zmene  
a doplnení niektorých zákonov v znení neskorších predpisov v znení neskorších predpisov s ohľadom na prebiehajúce programové obdobie. Precizovanie vnútroštátnej právnej úpravy  
je potrebné v súvislosti s implementáciou niektorých ustanovení nariadenia Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky a o zrušení nariadenia (EÚ) č. 1306/2013 (Ú. v. EÚ L 435, 6.12.2021) v platnom znení a nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení, týkajúcich sa hodnotenia Strategického plánu spoločnej poľnohospodárskej politiky 2023 - 2027, kontroly zákonnosti a správnosti operácií financovaných z Európskeho poľnohospodárskeho záručného fondu a so zabezpečením legislatívno-technických úprav. Zároveň je nevyhnutné reflektovať na  problémy vyplývajúce z aplikačnej praxe v súvislosti s konaním o priamych podporách a konaniami vo veci spoločnej organizácie poľnohospodárskych trhov, ako aj v súvislosti s predchádzaním nezrovnalostiam a podvodom, ich odhaľovaním a nápravy, či s vymáhaním neoprávnených platieb a úrokov.

Navrhované úpravy sú nevyhnutné na zabezpečenie právnej istoty, ochrany práv poľnohospodárov a sú zaručením bezproblémového, koherentného a efektívneho hodnotenia Strategického plánu spoločnej poľnohospodárskej politiky 2023 - 2027, poskytovania priamych podpôr, organizovania trhu s vybranými poľnohospodárskymi výrobkami a so zabezpečením ochrany finančných záujmov Európskej únie.

Návrh zákona sa netýka pôsobnosti miestnej územnej samosprávy.

Návrh zákona bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh zákona sa predkladá s rozpormi, ktoré sú uvedené vo vyhlásení o rozporoch.